钦定古今图书集成/理学汇编/学行典/第210卷 > 璩伯彩〈弟伯缙〉
## 钦定古今图书集成/理学汇编/学行典/第210卷 > 璩伯彩〈弟伯缙〉

按《江山县志》：璩伯彩，字子光，居南门，家贫耕隐，竭力
事母。母病，躬事汤药，妻拂母意，即出之。母吐痰盈瓯，
伯彩私取吞之，曰：“痰宁病我。”因引刀割乳刲股，弟伯
缙亦刲股方寸以进，疾果瘥。后十年，母卒，哀毁，庐于
墓侧，有芝草生其旁，直指以其状闻，诏有司旌表其
闾。